CELEX: 62011CN0440
Language: mt
Date: 2011-08-26 00:00:00
Title: Kawża C-440/11 P: Appell ippreżentat fis- 26 ta’ Awissu 2011 mill-Kummissjoni Ewropea kontra s-sentenza tal-Qorti Ġenerali (It-Tmien Awla) tas- 16 ta’ Ġunju 2011 fil-Kawżi T-208/08 u T-209/08 — Gosselin Group NV u Stichting Administratiekantoor Portielje vs Il-Kummissjoni Ewropea

12.11.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 331/10
            
         Appell ippreżentat fis-26 ta’ Awissu 2011 mill-Kummissjoni Ewropea kontra s-sentenza tal-Qorti Ġenerali (It-Tmien Awla) tas-16 ta’ Ġunju 2011 fil-Kawżi T-208/08 u T-209/08 — Gosselin Group NV u Stichting Administratiekantoor Portielje vs Il-Kummissjoni Ewropea
   (Kawża C-440/11 P)
   2011/C 331/17
   Lingwa tal-kawża: l-Olandiż
   
      Partijiet
   
   
      Appellanti: Il-Kummissjoni Ewropea (rappreżentanti: A. Bouquet, S. Noë u F. Ronkes Agerbeek, aġenti)
   
      Partijiet oħra fil-proċedura: Gosselin Group NV, li kienet Gosselin World Wide Moving NV, u Stichting Administratiekantoor Portielje
   
      Talbiet tal-appellanti
   
   Il-Kummissjoni titlob li l-Qorti tal-Ġustizzja jogħġobha:
   
               —
            
            
               tannulla s-sentenza appellata sa fejn tannulla d-Deċiżjoni C(2008) 926, kif emendata bid-Deċiżjoni C(2009) 5810, sa fejn tirrigwarda lil Stichting Administratiekantoor Portielje;
            
         
               —
            
            
               tiċħad ir-rikors ta’ Portielje;
            
         
               —
            
            
               tikkundanna lil Portielje għall-ispejjeż tal-proċeduri quddiem il-Qorti Ġenerali u quddiem il-Qorti tal-Ġustizzja.
            
         
      Aggravji u argumenti prinċipali
   
   I.   
         L-ewwel aggravju, dwar il-kamp ta’ applikazzjoni ratione personae tal-Artikolu 101 TFUE
      
   
   Il-Qorti Ġenerali, fl-interpretazzjoni tal-kunċett ta’ “impriża” u tad-dispożizzjonijiet relatati mal-oneru tal-prova dwar ir-responsabbiltà għall-parteċipazzjoni fi ksur tal-Artikolu 81 KE (li sar l-Artikolu 101 TFUE), wettqet żball ta’ liġi. Fil-punti 36 sa 50 tas-sentenza appellata l-Qorti Ġenerali kkonċentrat ruħha fuq il-mistoqsija żbaljata, jiġifieri, jekk Portielje hijiex impriża. Il-kwistjoni li l-Qorti Ġenerali kien imissha vverifikat hija jekk il-Kummissjoni, fid-deċiżjoni tagħha, stabbilixxietx korrettament li Portielje kienet tifforma parti mill-impriża li wettqet il-ksur. Fir-rigward ta’ tali problema għandhom jiġu integralment applikati l-prinċipji stabbiliti fis-sentenza Akzo Nobel et (C-97/08 P) (1) — inkluża l-preżunzjoni ta’ prova fir-rigward tal-parteċipazzjoni għal 100 %.
   II.   
         It-tieni aggravju, dwar il-konfutazzjoni tal-preżenzjoni ta’ influwenza determinati
      
   
   A.   
         L-ewwel parti
      
   
   Il-Qorti Ġenerali manifestament interpretat b’mod żbaljat il-provi, peress li affermat li r-rabta personali bejn Portielje u Gosselin kienet tikkonċerna biss nofs l-amministrazzjoni ta’ Portielje, f’kull każ sa fejn il-Qorti Ġenerali riedet b’dan il-mod tissugġerixxi li l-amministratturi inkwistjoni ma setgħu jkollhom ebda influwenza determinati fuq it-tmexxija ta’ Portielje. Il-persuni kkonċernati madankollu kellhom, flimkien, għad-dispożizzjoni tagħhom voti suffiċjenti biex ikunu jistgħu jiddeterminaw il-politika ta’ Portielje.
   B.   
         It-tieni parti
      
   
   F’kull każ il-Qorti Ġenerali wettqet żball ta’ liġi billi ddeċidiet li, minkejja r-rabta personali, Portielje kkonfutat il-preżunzjoni ta’ prova dwar il-parteċipazzjoni għal 100 % stabbilita mill-ġurisprudenza, peress li din il-kumpannija, fil-perijodu rilevanti, ma adottatx deċiżjonijiet formali ta’ tmexxija. L-evalwazzjoni tal-Qorti Ġenerali hija f’kuntrast mal-funzjonalità tal-kunċett ta’ impriża u mal-prinċipji stabbiliti fis-sentenza Akzo Nobel et.
   C.   
         It-tielet parti
      
   
   Il-Qorti Ġenerali wettqet ukoll żball ta’ liġi billi ddeċidiet li Portielje kkonfutat il-preżunzjoni ta’ prova dwar il-parteċipazzjoni għal 100 % billi rrilevat li fil-perijodu rilevanti ma nżammux laqgħat ġenerali ta’ Gosselin. Anki din il-konstatazzjoni tal-Qorti Ġenerali hija f’kuntrast mal-funzjonalità tal-kunċett ta’ impriża u mal-prinċipji stabbiliti fis-sentenza Akzo Nobel et.
   
   
      (1)  Sentenza tal-Qorti tal-Ġustizzja tas-10 ta’ Settembru 2009, Ġabra p. I-8237.